REGULAMENTUL (CE) NR. 759/2009 AL COMISIEI
din 19 august 2009
de modificare a anexei la Regulamentul (CE) nr. 21/2004 al Consiliului de stabilire a unui sistem de identificare și de înregistrare a animalelor din speciile ovină și caprină
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (1), în special articolul 10 alineatul (1) primul paragraf,
întrucât:
(1)
Regulamentul (CE) nr. 21/2004 prevede că fiecare stat membru trebuie să instituie un sistem de identificare și de înregistrare a animalelor din speciile ovină și caprină în conformitate cu dispozițiile regulamentului menționat.
(2)
Acest sistem conține patru elemente și anume: mijloacele de identificare care permit identificarea fiecărui animal; registrele actualizate păstrate în fiecare exploatație; documentele de circulație; și un registru central sau o bază de date electronică. Anexa la regulamentul menționat stabilește cerințele pentru aceste elemente.
(3)
În prezent, articolul 4 alineatul (3) din Regulamentul (CE) nr. 21/2004 prevede că animalele destinate sacrificării înainte de vârsta de douăsprezece luni și care nu sunt destinate comerțului intracomunitar sau exportului către țări terțe pot fi identificate cu o metodă de identificare ce îndeplinește cerințele prevăzute în secțiunea A punctul 7 din anexa la regulamentul menționat. Cu toate acestea, există cazuri în care animale care au fost inițial destinate sacrificării sunt utilizate ulterior pentru reproducere în alte exploatații decât cele în care acestea s-au născut. Prin urmare, ar trebui să fie permisă identificarea individuală a acestor animale după ce acestea au părăsit exploatația unde s-au născut, cu condiția asigurării trasabilității animalului individual până la exploatația unde acesta s-a născut.
(4)
Secțiunea C din anexa la Regulamentul (CE) nr. 21/2004 stabilește informațiile pe care ar trebui să le conțină documentul de circulație. Pentru a putea înregistra codul individual de identificare a fiecărui animal în documentul de circulație, animalele trebuie citite în mod individual la expediere. Animalele sunt apoi citite din nou în exploatația de destinație. În scopul reducerii sarcinii administrative, ar trebui să se permită înregistrarea codurilor animalelor în exploatația de destinație, în loc de exploatația de expediere, sub rezerva îndeplinirii anumitor condiții.
(5)
Articolul 7 alineatul (2) din Regulamentul (CE) nr. 21/2004 prevede că anumiți deținători de animale trebuie să facă un inventar al animalelor cel puțin anual. Partea D din anexa la regulamentul menționat prevede anumite informații care trebuie să figureze în baza de date electronică. Rezultatele acestui inventar fac parte din acele informații. Pentru a reduce sarcina administrativă, ar trebui să fie permis să nu se înregistreze aceste rezultate în acele state membre în care baza de date electronică conține, pe lângă informațiile cerute în conformitate cu partea D a anexei menționate, codurile individuale de identificare a fiecărui animal în exploatații.
(6)
Prin urmare, Regulamentul (CE) nr. 21/2004 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 21/2004 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 august 2009.